“શિન્ડલરની ટૂકડી,” ગોરી સૈનિક યુવતીએ બૂમ પાડી. “તમે લોકો સોના બાથ લેવા જઈ રહ્યા છો, અને એ પછી ટ્રેઇનમાં.” આજે જે અભૂતપૂર્વ ઘટના ઘટી રહી હતી તેના વિશે એ પૂરતી જાગૃત હતી. તારની વાડની પેલે પાર બેરેકની બારીઓમાંથી ડોકાઈ રહેલી અભાગી સ્ત્રીઓ ભાવ વગરના ચહેરે, આનંદથી ઉછળકુદ કરતી શિન્ડલરની આ સ્ત્રીઓને તાકી રહી હતી! કહો કે, લિસ્ટમાંની એ સ્ત્રીઓ તેમને પોતાના તરફ જોવાની ફરજ પાડી રહી હતી, કારણ કે અહીંના રહેવાસીઓથી સાવ અલગ પડી જઈને એ સ્ત્રીઓ અચાનક જ પોતાનું સંતુલન ગુમાવી બેઠી હતી. જો કે એવું કરવાનો કોઈ અર્થ ન હતો! આ તો એક અસામાન્ય ઘટના હતી. છાવણીના બહુમતી લોકોને આની સાથે કંઈ જ લાગતું-વળગતું ન હતું. છાવણીના કેદીઓ સાથે જે બની રહ્યું હતું તે આ એક ઘટનાથી બદલાઈ જવાનું ન હતું, કે પછી હવામાં ફેલાઈ ગયેલો પેલો ધુમાડો ઓછો થઈ જવાનો હતો! પરંતુ ક્લેરા સ્ટેઇનબર્ગ માટે આ દૃશ્ય અસહ્ય હતું. અને એ દૃશ્ય સાઇઠ વર્ષના શ્રીમતી ક્રમહોલ્ઝ માટે પણ એટલું જ અસહ્ય હતું, જેમને અર્ધમૃત અવસ્થામાં વૃદ્ધ સ્ત્રીઓની સાથે ધકેલી દેવામાં આવ્યાં હતાં! બારણે ચોકી કરી રહેલી ડચ સ્ત્રી-સૈનિક કેપો સાથે શ્રીમતી ક્રમહોલ્ઝે બેરેકના બારણામાં જ દલીલો કરવાનું શરૂ કરી દીધું. “હું તેમની સાથે જોડાવા માટે જઈ રહી છું.” એણે કહ્યું. ડચ કેપોએ તેની સામે ઘણી દલીલો કરી. આખરે એણે કહ્યું, “તારા માટે અહીં જ સારું છે. તું ત્યાં જઈશ તો જાનવરોના ડબ્બામાં જ મરી જઈશ. અને એ સાથે તું અહીંયાં ન હોવા બાબતે મારે જવાબ આપવો પડશે!” “તો તું એમને કહી દેજે,” શ્રીમતી ક્રમહોલ્ઝે કહ્યું. “કે મારું નામ શિન્ડલરના લિસ્ટમાં હતું જ! હિસાબ સરભર થઈ જશે… એમાં શંકાને કોઈ સ્થાન જ નથી.” પાંચ મિનિટ સુધી તેઓ ચર્ચા કરતા રહ્યા. અને ચર્ચા દરમ્યાન બંને વચ્ચે પોતપોતાના કુટુંબો વિશે પણ વાત થઈ. ઝગડાની ઉગ્રતામાંથી બહાર નીકળવાનો ઉપાય શોધવા માટે કદાચ બંનેએ એકબીજાના વતનની વાત પણ કરી જોઈ! બન્યું એવું કે એ ડચ સ્ત્રીનું નામ પણ ક્રમહોલ્ઝ જ હતું. બંને સ્ત્રીઓ પોતપોતાના કુટુંબના વતન બાબતે વાતો કરવા લાગી. “હું માનું છું કે મારો પતિ સાચેનહોસેનમાં છે.” ડચ ક્રમહોલ્ઝે કહ્યું. ક્રેકોવ ક્મહોલ્ઝે કહ્યું કે મારો પતિ અને મોટો પુત્ર બંને ક્યાંક વિખૂટા પડી ગયા છે.